TARYBOS SPRENDIMAS
2005 m. kovo 7 d.
leidžiantis Švedijai taikyti sumažintą mokesčio tarifą elektros energijai, suvartojamai namų ūkiuose ir paslaugų sektoriaus įmonėse, įsikūrusiose tam tikrose šiaurinėse Švedijos vietovėse, kaip numatyta Direktyvos 2003/96/EB 19 straipsnyje
(2005/231/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 19 straipsnio 1 dalį,
atsižvelgdama į Komisijos pasiūlymą,
kadangi:
(1)
2004 m. rugpjūčio 20 d. Švedijos valdžios institucijos raštu kreipėsi į Komisiją dėl išimties, kuri leistų joms taikyti sumažintą mokesčio tarifą Švedijos šiaurėje įsikūrusių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje.
(2)
Nuo 1981 m. liepos mėn. Švedijoje elektros energijai, vartojamai šiaurinėse šalies dalyse, kuriose elektros energijos suvartojimas šildymui yra vidutiniškai 25 % didesnis negu kitose šalies vietovėse, taikomas sumažintas energijos mokesčio tarifas.
(3)
Namų ūkiams ir paslaugų sektoriaus įmonėms Švedijos šiaurėje sumažinus elektros energijos išlaidas, šiems vartotojams sudaromos vienodos sąlygos kaip ir vartotojams pietinėse šalies vietovėse. Dėl to šia priemone siekiama regioninės ir sanglaudos politikos tikslų.
(4)
Sumažintas mokesčio tarifas elektros energijai, vartojamai Švedijos šiaurėje, kuris siektų 20 EUR už MWh, išlieka daug didesnis negu Bendrijoje taikomas minimalus tarifas, nustatytas Direktyvoje 2003/96/EB. Be to, mokesčio tarifo sumažinimas yra proporcingas papildomoms šildymo išlaidoms, kurias patiria namų ūkiai ir paslaugų sektoriaus įmonės šiaurinėje Švedijoje. Taigi toks mokesčio tarifas turėtų ir toliau skatinti energijos efektyvumo didinimą.
(5)
Komisija išnagrinėjo prašymą ir nustatė, kad jis neiškreipia konkurencijos, netrukdo vidaus rinkos veikimui ir atitinka Bendrijos politiką aplinkos, energetikos ir transporto srityse.
(6)
Šis požiūris atitinka poziciją, kurios Komisija laikėsi byloje dėl valstybės pagalbos C 42/03 (2), kurioje nebuvo pareikšta jokių prieštaravimų dėl valstybės pagalbos vaidmens mažinant mokestį iki 2005 m. gruodžio 31 d.
(7)
Atsižvelgiant į tai, tikslinga leisti Švedijai iki 2005 m. gruodžio 31 d. taikyti sumažintą mokesčio tarifą Švedijos šiaurėje suvartojamai elektros energijai,
PRIĖMĖ ŠĮ SPRENDIMĄ:
1 straipsnis
Švedijai leidžiama taikyti sumažintą mokesčio tarifą elektros energijai, suvartojamai namų ūkiuose ir paslaugų sektoriaus įmonėse, įsikūrusiose priede nurodytose savivaldybėse.
Mokesčio tarifo sumažinimas yra proporcingas papildomoms šildymo išlaidoms, kurias sąlygoja dislokacija šiaurinėse vietovėse, lyginant su likusia Švedijos teritorijos dalimi.
Sumažintas mokesčio tarifas atitinka Direktyvos 2003/96/EB reikalavimus, įskaitant minėtos direktyvos 10 straipsnyje nustatytus minimalius tarifus.
2 straipsnis
Šis sprendimas galioja iki 2005 m. gruodžio 31 d.
3 straipsnis
Šis sprendimas skirtas Švedijos Karalystei.
Priimta Briuselyje, 2005 m. kovo 7 d.